Դավիթ Աբրահամյան

**Դավիթ Օնիկի Աբրահամյան** (), ձեռքի և պլաստիկ վիրաբույժ, բժշկագիր, բժշկական գիտությունների թեկնածու, Հայաստանի Առողջապահության նախարարությաւն Առողջապահության ազգային ինստիտուտի Պլաստիկ վերակառուցողական վիրաբուժության ամբիոնի դոցենտ, Հայ բժշկագիրների ասոցիացիայի (ՀԲԳԱ) հիմնադիր նախագահ։

Առաջինը Հայաստանում 2009 թվականին ներդրել է բազկահյուսակի նորածնային կամ ծննդաբերական կաթվածի (ԲՆԿ) ժամանակակից միկրովիրաբուժական վերականգնումը (ֆրանսահայ ձեռքի վիրաբույժ Արամ Ղազարյանի անմիջական մասնակցությամբ և հովանու ներքո), ՀՀ ԱՆ ԲՆԿ-ի նեոնատալ սքրինինգի կոօրդինատոր։

Առաջինը Հայաստան է ներմուծել (2012 թվական) նաև ներվիրահատական նեյրոմոնիտորինգի պրակտիկան ողնաշարի և նյարդավիրաբուժական վիրահատությունների ժամանակ (անվանի մանկական օրթոպեդ Կարեն Քոլոյանի նախաձեռնությամբ)։

Ֆրանսիայի (քաղաք Լիոն) ձեռքի փոխպատվաստման (*Hand transplantation*) կլինիկական փորձարկումների (ծրագրի ղեկավար, հանրահայտ լիոնահայ ձեռքի վիրաբույժ Արամ Ղազարյանի գլխավորությամբ) և առանց վերին վերջույթ ծնված նորածինների մոտ ձեռքի փոխպատվաստման նախակլինիկական փորձարկումների թիմի ակտիվ անդամ է։

Փորձարարական *in vivo* հետազոտությունների արդյունքում ապացուցել է, որ ակադեմիկոս Արմեն Գալոյանի պրոլինով հարուստ պոլիպեպտիդները («գալարմին») և որոշ օձերի թույների միկրոդոզաները խթանում են նյարդերի վերականգնումը, ինչը լուրջ հիմք կարող է հանդիսանալ հետագայում միկրովիրաբուժության և նյարդավիրաբուժության մեջ նյարդերի ավելի լավ և ավելի արագ վերականգնում ապահովելու համար։

Զբաղվում է նաև ձեռքի օրթեզավորմամբ. 2003 թվականին առաջինն է Հայաստանում ներդրել հատուկ թերմոպլաստից պատրաստվող ժամանակակից բեկակալների (ֆիքսատորների) պատրաստումը։

2017 թվականին չին-ամերիկյան պայմանագրային հետազոտական կազմակերպություններից մեկի կազմում հիմնել է Հայաստանում առաջին բժշկագրության (*medical writing*) թիմը, որը ներկայումս ընդլայնվել և դարձել է բաժին։ Վերջինիս շրջանակներում բժշկական և հարակից կրթությամբ մարդիկ վերապատրաստվում ու դառնում են բժշկագիրներ (*medical writer*) կամ տեխնիկագիրներ (*technical writers*), որոնց աշխատանքն այսօր մեծ պահանջարկ ունի միջազգային կենսատեխնոլոգիական շուկայում։ Հանդիսանալով հայ բժշկագիրների առաջին սերնդի ներկայացուցիչ՝ բժիշկ Աբրահամյանը դարձել է նաև մի շարք նորակազմ բառերի հեղինակ, որոնք հետզհետե մուտք են գործում հայոց բառապաշար, ինչպիսիք են «բազկահյուսակ» կամ հենց նույն «բժշկագրություն», «տեխնիկագրություն» բառերը և այլն։

2022 թվականի փետրվարի 22-ին մի խումբ բժշկագիրների հետ հիմնել է Հայ բժշկագիրների ասոցիացիան (ՀԲԳԱ), որի առաքելությունն է` նպաստել բժշկագրության՝ որպես ուրույն մասնագիտության զարգացմանը և բժշկական հաղորդակցության կատարելագործմանը։ ՀԲԳԱ-ի պրոֆեսիոնալ բժշկագիր-թարգմանիչների թիմով 2022-2023 թվականներին թարգմանել և խմբագրել Կարմիր խաչի միջազգային կոմիտեի «ՌԱԶՄԱԴԱՇՏԱՅԻՆ ՎԻՐԱԲՈՒԺՈՒԹՅՈՒՆ» տեղեկագրքի 2 հաստափոր հատորները, իսկ 2023-2024 թվականներին՝ վնասվածքների վիրաբուժության «կտակարան» համարվող գրքերից մեկը՝ Top Knife գիրքը։

## Կենսագրություն
300px|thumb| Հայաստանում նորածնի մոտ բազկահյուսակի առաջին միկրովիրաբուժական վիրահատությունից հետո, Արաբկիր ԲՀ, Երևան։<br>Ձախից աջ՝ Դավիթ Աբրահամյան, Կարեն Քոլոյան, Շուշան Հովհաննիսյան, Արամ Ղազարյան (Լիոն), Գոհար Բադալյան, Արմեն Քոլոյան։
Ծնվել է 1979 թվականի մայիսի 17-ին Երևանում։ Նախնական կրթությունն ստացել է Երևանի թիվ 102 անգլիական թեքումով դպրոցում (1985-1995 թթ.), որն ավարտել է գերազանցությամբ։ 1996-2002 թվականներին ուսանել է Մխիթար Հերացու անվան Երևանի պետական բժշկական համալսարանի բուժական ֆակուլտետում։ Համալսարանում գերազանց առաջադիմության շնորհիվ ուսուցման վճարովի համակարգից անցել է անվճար ուսուցման՝ դառնալով Ռուբեն Յոլյանի անվան կրթաթոշակառու և համալսարանն ավարտելով կարմիր դիպլոմով։

2000-2002 թվականներին, դեռևս ուսանող ժամանակ, Երևանի թիվ 4 կլինիկական ծննդատանն աշխատել է որպես անեսթեզիստ։ Երկու տարի անց, դեռևս կլինիկական օրդինատուրայի ընթացքում, Երևանի պետական բժշկական համալսարանի Պլաստիկ վերականգնողական վիրաբուժության և միկրովիրաբուժության ամբիոնում եղել է ավագ լաբորանտ։ 2006-2008 թվականներին ծառայել է Երևանի Վազգեն Սարգսյանի անվան ռազմական ինստիտուտում (ռազմաբժշկական ծառայություն), որի ընթացքում 2007 թվականին պաշտպանել է գիտական թեզը։ 2002 թվականից հայկական պատմական հուշարձանների վերականգնումով զբաղվող «Երկիր և Մշակույթ» բարեգործական կազմակերպության կամավոր է։ 2006 թվականից մինչ օրս «Մոդուս վիվենդի կենտրոն»-ի կամավոր է, 2010 թվականից՝ բազկահյուսակի և ծայրամասային նյարդերի վնասման միջազգային միության անդամ, իսկ 2016 թվականից Ներվիրահատական նեյրոֆիզիոլոգիայի միջազգային միության (ISIN) թղթակից անդամ է։

Ավելի քան 80 գիտական հրապարակումների հեղինակ է՝ ներառյալ գրքի 1 գլուխ և PubMed-ում մեջբերվող 10 հոդվածները։

## Ծանոթագրություններ

## Արտաքին հղումներ
* Armenian and Russian DASH questionnaires. G.Yaghjyan, D.Abrahamyan
* ICF Core Sets: Manual for Clinical Practice For the ICF Research Branch
* [Հարցազրույց ձեռքի վիրաբույժ Դավիթ Աբրահամյանի հետ | [Չխկացող մատ]]
* Բազկահյուսակի ծննդաբերական կաթված (акушерский паралич) | հարցազրույց վերականգնողաբան Մարինե Սահակյանի և ձեռքի վիրաբույժ Դավիթ Աբրահամյանի հետ 
* Ձեռքի վիրաբույժ Դավիթ Աբրահամյանը պատմում է ձեռքերի բնածին տարբերությունների (արատների) մասին 
* Հարցազրույց վերականգնողաբան Մարինե Սահակյանի և ձեռքի վիրաբույժ Դավիթ Աբրահամյանի հետ | Բազկահյուսակի ծննդաբերական կաթված (акушерский паралич)
* Շտապ օգնություն 28.03.2016
* ՇՏԱՊ ՕԳՆՈՒԹՅՈՒՆ 19.07.2016 Դաստակային կամ կարպալ թունելի համախտանիշ

Կատեգորիա:Հայ բժիշկներ
Կատեգորիա:Բժշկական գիտությունների թեկնածուներ
Կատեգորիա:Երևանի պետական բժշկական համալսարանի շրջանավարտներ
Կատեգորիա:Հայ վիրաբույժներ